ΓΡΑΠΤΗ ΕΡΩΤΗΣΗ E-1148/98

υποβολή: Panayotis Lambrias (PPE) προς την Επιτροπή

(24 Απριλίου 1998)

Θέμα: Μόλυνση της Μαύρης Θάλασσας

Παρατηρείται υψηλότατος βαθμός μόλυνσης του Εύξεινου Πόντου η οποία προκαλείται τόσο από την περιφερειακή μόλυνση της εν λόγω περιοχής, όσο και από τους διεθνείς ποταμούς που εκβάλλουν στη θάλασσα αυτή. Η μόλυνση αυτή διοχετεύεται στο Αιγαίο πέλαγος και τη Μεσόγειο Θάλασσα.

Στο πλαίσιο της συνεργασίας της Κοινότητας με τις τρίτες χώρες και τους διεθνείς οργανισμούς στον τομέα του περιβάλλοντος, ερωτάται η Επιτροπή:

1. Ποιά μέτρα έχει λάβει στην κατεύθυνση προώθησης ενός πλαισίου περιβαλλοντικής συνεργασίας όλων των ενδιαφερομένων παραγόντων (κρατών, διεθνών οργανισμών, ΜΚΟ και βιομηχανίας) στην περιοχή αυτή;

2. Ποιές θετικές προοπτικές, για την αποτελεσματική ανάπτυξη της περιβαλλοντικής πολιτικής και την βελτίωση της επιβολής της εφαρμογής της περιβαλλοντικής νομοθεσίας, ανοίγει η συγκρότηση διεθνών και περιφερειακών περιβαλλοντικών δικτύων;

Απάντηση της καςBjerregaard εξ ονόματος της Επιτροπής

(15 Μαΐου 1998)

Κύριο περιφερειακό δίκτυο για την προστασία του Ευξείνου Πόντου αποτελεί το περιβαλλοντικό πρόγραμμα για τον Εύξεινο Πόντο (BSEP). Η Επιτροπή στηρίζει την συγκρότηση και τη λειτουργία του BSEP από την ίδρυσή του τον Ιούνιο του 1993. Έχουν δεσμευθεί συλλογικά 2.2 εκατομμύρια ECU από το πρόγραμμα PHARE και 6.6 εκατομ.από το πρόγραμμα TACIS για την στήριξη δραστηριοτήτων που σχετίζονται με το BSEP. Το BSEP έχει δεχθεί επίσης υποστήριξη από τη διευκόλυνση για το πλανητικό περιβάλλον της Παγκόσμιας Τράπεζας και από ορισμένα κράτη μέλη.

Η ευρύτερη πολιτική συνεργασία στο πλαίσιο της οικονομικής συνεργασίας του Ευξείνου Πόντου (BSEC) παρέχει επίσης ευκαιρίες για τη συγκρότηση δικτύων με θετικές επιπτώσεις για τον Εύξεινο Πόντο. Στην ανακοίνωση προς το Συμβούλιο Περιφερειακής Συνεργασίας στην Περιοχή του Ευξείνου Πόντου που πραγματοποιήθηκε τον Νοέμβριο του 1997(1), η Επιτροπή τόνισε την ανάγκη περαιτέρω συμμετοχής της Κοινότητας στις δραστηριότητες περιφερειακής συνεργασίας στην περιοχή του Ευξείνου Πόντου. Η Επιτροπή πρότεινε να επιδιώξει η Κοινότητα να συμμετάσχει ως παρατηρητής στο Συμβούλιο για το Περιβάλλον στον Εύξεινο Πόντο (BSEC). Στην ανακοίνωση υπογραμμίζεται η ανάγκη εφαρμογής της συνθήκης της Βουδαπέστης για την προστασία του Ευξείνου Πόντου και του προγράμματος δράσης στρατηγικού χαρακτήρα για τον Εύξεινο Πόντο του BSEP που ενεκρίθη τον Οκτώβριο του 1996.

Τον Δεκέμβριο του 1997 η Επιτροπή απέστειλε επίσης στο Συμβούλιο έκθεση σχετικά με την περιφερειακή συνεργασία στην Ευρώπη(2). Σε αυτήν προτάθηκε να υποστηριχθούν τα δίκτυα περιφερειακής συνεργασίας όπως το BSEC εκ μέρους της Κοινότητας, θεωρώντας ότι θα καταστούν ιδιαίτερα σημαντικά μελλοντικά.

Στα δίκτυα της συνεργασίας για τον Εύξεινο Πόντο στην περιοχή του Ευξείνου Πόντου συγκαταλέγεται η Τράπεζα Εμπορίου και Ανάπτυξης του Ευξείνου Πόντου με έδρα την Θεσσαλονίκη, το περιφερειακό Κέντρο Ενέργειας Ευξείνου Πόντου με έδρα τη Σόφια και το Κέντρο Μελετών Ευξείνου Πόντου στην Αθήνα. Ορισμένα εξ αυτών λαμβάνουν κοινοτική υποστήριξη.

Επιπλέον, η Επιτροπή έχει υποστηρίξει οικονομικά τη συγκρότηση για τη λειτουργία των αντιστοίχων οργάνων που επωμίζονται την εφαρμογή της διεθνούς σύμβασης για την προστασία του Δούναβη ο οποίος αποτελεί τη σημαντικότερη πηγή ρύπανσης για τον Εύξεινο Πόντο.

Συμπερασματικά, η Επιτροπή υποστηρίζει πολιτικά και οικονομικά όλα τα διεθνή δίκτυα και όργανα τα οποία ενδέχεται να έχουν επιπτώσεις στο περιβάλλον του Ευξείνου Πόντου. Μέσω της πολιτικής διεύρυνσης που ακολουθεί η Κοινότητα θα συνεχιστεί η στήριξη των χωρών του Ευξείνου Πόντου μέσω του προγράμματος PHARE. Εναπόκειται πλέον στις χώρες αυτές να εξασφαλίσουν την αποτελεσματική λειτουργία των διεθνών δικτύων για τη διαφύλαξη του περιβάλλοντος στον Εύξεινο Πόντο.

(1) COM(97)597 τελικό.

(2) COM(97)659 τελικό.